《黄海歌》
清代·王摅

我所居兮在海滨，未登高丘望远海。行入深山尽是山，银台金阙瞻安在？

昨投汤院雨翻盆，电激雷轰众壑奔。兹山雨后当铺海，旋因观海登天门。

天门削成去天尺，历尽危梯上绝壁。弥勒龛中一宿留，晓起白云千里积。

非烟非雾铺虚空，时为车盖时为龙。诸峰没趾渐及顶，初由肤寸弥寰中。

天吴仿佛舞其下，万里无际连苍穹。是时罡风吹蓬蓬，听如击鼓冯夷宫。

更疑射蛟海水赤，一轮照曜扶桑东。须臾解駮浪纹静，玉池开放千芙蓉。

人间万事皆桑田，惟斯亘古无变迁。尘寰局蹐真可怜，胡弗蹈海如鲁连。

三山驱走置眼前，对之欲往心悠然。长愿采药山中眠，朝朝来往蓬莱巅。

帝乡未遂平生志，从此浮槎天汉边。

作者简介：（1634—1697）清江苏太仓人，字虹友。王时敏子。与兄王揆、王撰、王抃结课赋诗。又与黄与坚等称娄东十子。所作风格与吴梅村为近。有《芦中集》。